Carlos Rodriguez kørte solo de sidste 14 kilometer og vandt i Baskerlandet. Vingegaard røg i asfalten nær mål.

Den næstsidste etape i Baskerlandet Rundt endte i et mindre drama blandt favoritterne. For mens Carlos Rodriguez tog sig af etapesejren var Primoz Roglic, der førte løbet, skidt kørende, og han kunne ikke sidde med på de stejle procenter. Det efterlod Jonas Vingegaard blandt favoritterne i front, og han skulle køre med om de høje placeringer. Men med få meter til målstregen styrtede Jonas Vingegaard sammen med Aleksandr Vlasov, og begge røg af cyklen. Den afsluttende stigning havde så stejle procenter, og asfalten var så glat, at Vingegaard og Vlasov måtte opgive at komme op på cyklen igen, og de valgte at løbe det sidste stykke over målstregen med cyklerne foran sig. Vingegaard kom i mål som nummer otte. 20 sekunder efter Rodriguez. Han er nummer seks i klassementet. Remco Evenepoel (Quick-Step) blev nummer tre på etapen og overtager løbets førertrøje fra Primoz Roglic (Jumbo-Visma). Tæt afslutning i vente Tidligere på etapen lignede det, at en anden udbryder havde mest at skyde med. Marc Soler (UAE) jagtede sejren i et udbrud, men den stærke spanier var også en trussel for favoritterne i kampen om den samlede sejr. Derfor blev tempoet skruet op blandt forfølgerne, da Soler havde fået et forspring på fire minutter. Han lå i front sammen med den senere etapevinder, Carlos Rodriguez, og det var Soler, der var mest insisterende på at holde et højt tempo oppe foran. Det skulle vise sig at koste, for på den sidste alvorlige stigning satte Rodriguez sin udbrudskonkurrent og håbede på at kunne køre solo hele vejen til mål i Mallabia. Det kunne han akkurat og sikrede dermed karrierens største triumf. Soler trillede i mål som nummer ni på etapen. Baskerlandet Rundt slutter lørdag med endnu en kuperet etape.